b'\n_START_ARTICLE_\nHiperfosfatemija\n_START_SECTION_\nVzroki\n_START_PARAGRAPH_\nHiperfosfatemija je nasplo\xc5\xa1no posledica zmanj\xc5\xa1anega izlo\xc4\x8danja fosfatov skozi ledvice. Vzroki so lahko ledvi\xc4\x8dna odpoved, hipoparatiroidizem, psevdohipoparatiroidizem ter presnovna ali respiratorna acidoza. Pojavi se lahko tudi pri prekomernem vnosu fosfatov ali prekomarni uporabi bljuval (emetikov), ki vsebujejo fosfate. Drugi mo\xc5\xbeni vzroki so \xc5\xa1e zastrupitev z vitaminom D, huda hipomagnezemija, tumorska kalcinoza, rabdomioliza, premik fosfatov iz znotrajceli\xc4\x8dne v zunaceli\xc4\x8dno teko\xc4\x8dino, mle\xc4\x8dnoalkalijski sindrom, tumorska liza ali akutna hemoliza.\n_START_SECTION_\nZdravljenje\n_START_PARAGRAPH_\nPri ledvi\xc4\x8dni odpovedi se omeji vnos fosfatov. To pomeni izogibanje hrani, bogati s fosfati, ter med obroki aplikacijo zdravil, ki nase ve\xc5\xbeejo fosfate.\n_START_SECTION_\nZnaki in simptomi\n_START_PARAGRAPH_\nVe\xc4\x8dina bolnikov ne ka\xc5\xbee simptomov. Pojavijo se lahko simptomi, povezani s hipokalcemijo (mi\xc5\xa1i\xc4\x8dni kr\xc4\x8di, tetani\xc4\x8dne kontrakcije, omrtvi\xc4\x8denost ali mravlji\xc4\x8denje v predelu okoli ust). Drugi simptomi so \xc5\xa1e bole\xc4\x8dine v kosteh in sklepih, srbenje in izpu\xc5\xa1\xc4\x8daj. Pogosteje bolniki ob\xc4\x8dutijo simptome, ki so posledica osnovne bolezni; to so predvsem uremi\xc4\x8dni simptomi, kot so utrujenost, zadihanost, neje\xc5\xa1\xc4\x8dnost, slabost, bruhanje in motnje spanja.'